Pielikums

Ministru kabineta

2013.gada 9.jūlija

noteikumiem Nr. 366

**Papildu nosacījumi aviācijas darbību emisiju monitoringam**

1. Gaisa kuģa operators, aprēķinot CO2 emisiju katram lidojumam un tajā patērēto degvielu:

1.1. var izmantot Eiropas Komisijas 2012.gada 21.jūnija Regulas Nr.601/2012 par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK (turpmāk – regula Nr.601/2012) 52.panta 7.punktā norādītos standarta emisiju faktorus;

1.2. ja regulas Nr.601/2012 52.panta 7.punktā minētos standarta emisijas faktorus nevar piemērot, – regulas Nr.601/2012 III pielikuma 2.tabulā minētajiem degvielas veidiem var aprēķināt emisiju faktoru vai noteikt emisiju faktora aprēķinā izmantojamo degvielas oglekļa saturu vai zemāko sadegšanas siltumu saskaņā ar regulas Nr.601/2012 52.panta 8.punktu, informāciju par šo metodoloģiju iesniedzot Civilās aviācijas aģentūrā.

2. Gaisa kuģa operators veic monitoringu un ziņo arī par emisijām no alternatīvas degvielas veida izmantošanas, ja šīs degvielas fizikālķīmiskie rādītāji – zemākais sadegšanas siltums, oksidācijas faktors, kā arī emisijas faktors – ir noteikti akreditētā laboratorijā un gaisa kuģa operators var apliecināt veiktās kvalitātes kontroles procedūras.

3. Ja saskaņā ar nepieciešamo emisiju aprēķina līmeni un atbilstošo standartlielumu pieejamību, kā norādīts regulas Nr.601/2012 31.panta 1.punktā, konkrētās degvielas biomasas frakcija tiek noteikta, izmantojot analīzes, gaisa kuģa operators nosaka šo biomasas frakciju, pamatojoties uz attiecīgo standartu un tā analītiskajām metodēm, un iesniedz informāciju par analīžu noteikšanas metodi Civilās aviācijas aģentūrā.

4. Ja biomasas frakcijas noteikšana jaukta sastāva degvielā analīžu ceļā saskaņā ar šā pielikuma 3.punktu nav tehniski iespējama vai radītu nesamērīgas izmaksas, gaisa kuģa operators pamato savus aprēķinus ar standarta emisijas faktoriem un biomasas frakcijas vērtībām attiecībā uz jaukta sastāva degvielu un regulā Nr.601/2012 minētajiem vadlīniju dokumentiem.

5. Ja šā pielikuma 4.punktā minēto standarta faktoru un lielumu nav, gaisa kuģa operators pieņem biomasas daļas neesību vai kopā ar emisiju monitoringa plānu iesniedz Civilās aviācijas aģentūrā aprēķinu metodi biomasas frakcijas noteikšanai.

6. Gaisa kuģa operators izmantotās degvielas biomasas frakcijas noteikšanai var izmantot regulas Nr.601/2012 53.pantā noteikto metodoloģiju, kas vienādi piemērojama visās dalībvalstīs, informāciju par šo metodoloģiju iesniedzot Civilās aviācijas aģentūrā.

7. Civilās aviācijas aģentūra šā pielikuma 1.2.apakšpunktā, 3., 5. un 6.punktā minēto informāciju iesniedz Valsts vides dienestā izvērtēšanai.

8. Valsts vides dienests izvērtē šā pielikuma 7.punktā minēto informāciju un informē Civilās aviācijas aģentūru, ka gaisa kuģa operators var izmantot šā pielikuma 1.2.apakšpunktā, 3. un 5.punktā minēto metodi vai šā pielikuma 6.punktā minēto visās dalībvalstīs vienādi piemērojamo metodoloģiju.

9. Operators neveic emisiju aprēķinā izmantoto datu un starprezultātu noapaļošanu, bet noapaļo tikai gala rezultātu – gada kopējo emisiju apjomu.

10. Ja Civilās aviācijas aģentūra, apstiprinot gaisa kuģa operatora iesniegto emisiju monitoringa plānu vai tā grozījumus, to atļauj, tad gaisa kuģa operators – mazais emitētājs – var turpināt izmantot regulas Nr.601/2012 54.panta 2.punktā minēto rīku, ja gaisa kuģa operators Civilās aviācijas aģentūrai kopā ar Ministru kabineta 2013.gada 9.jūlija noteikumu Nr.366 "Noteikumi par aviācijas darbību dalību Eiropas Savienības emisijas kvotu tirdzniecības sistēmā" 13.punktā minēto informāciju iesniedz pamatojumu, ka noteikumu 2.3.apakšpunktā minētās robežvērtības nav pārsniegtas pēdējos piecos ziņošanas gados un netiks vēlreiz pārsniegtas, sākot no nākamā ziņošanas gada un turpmāk.

Vides aizsardzības un

reģionālās attīstības ministrs Edmunds Sprūdžs